Verbruikersake: Dis jou reg om goedere terug te gee of om te ruil(Foto: Rawpixel/Unsplash) Die Kerstyd is verby en nou moet jy alles wegpak, en dan kom jy agter dat daar ŉ geskenk is waarvan jy net mooi niks hou nie of dat iets gebreek was toe jy dit gekry het. Of dat daardie pragtige rok waarmee jy jouself bederf het met jou bonus eintlik glad nie goed lyk aan jou nie. Kan jy dit omruil en hoe gaan jy te werk? Ina Opperman verduidelik wat jou regte is. Die Wet op Verbruikersbeskerming gee verbruikers baie regte wanneer hulle goedere wil omruil of hul geld terug wil hê wanneer hulle iets gekoop het waarmee daar fout is. Soms wil verbruikers graag iets omruil wat hulle as geskenk ontvang het en soms wil hulle iets teruggee sonder dat daar fout is daarmee. Wat ook al die geval is, moet ŉ mens eers kyk na die bepalings van die Wet op Verbruikersbeskerming. Artikel 20 handel oor jou reg om goedere terug te gee en bepaal ook dat dit nie enige ander wetlike reg van die verbruiker om goedere terug te gee en ’n terugbetaling te ontvang, vervang nie. Dit vervang ook nie artikel 56 nie, maar vul dit aan. Jy het die reg om goedere aan die verskaffer terug te gee en ’n volle terugbetaling te ontvang as jy dit gekoop het in ŉ transaksie wat gespruit het uit direkte bemarking en jy die transaksie binne die afkoeltydperk gekanselleer het. As jy dus ŉ selfoon bestel het nadat iemand jou eerste gebel en dit aangebied het, kan jy dit sonder rede teruggee as jy die transaksie binne die afkoeltydperk van vyf werkdae kanselleer. Die verskaffer moet dan jou geld binne 15 dae terug betaal, maar die risiko bly joune totdat die verskaffer dit terug ontvang het. Jy betaal ook om dit terug te stuur. In al die volgende gevalle betaal die verskaffer om dit terug te stuur en die risiko berus by die verskaffer. Artikel 56 maak voorsiening daarvoor dat jy onveilige of foutiewe goedere kan teruggee. Wanneer jy dus goedere wil teruggee sonder dat daar fout is daarmee, kan jy jou net beroep op die goeie wil van die winkel om dit om te ruil of terug te neem en jou geld terug te gee. As die winkel egter weier, is daar wetlik niks wat jy daaraan kan doen nie. Indien jy egter iets per pos bestel het, kan jy dit teruggee as dit nie lyk soos die voorbeeld nie. Jy kan eerstens goedere teruggee en ’n volle terugbetaling ontvang indien die goedere gekoop is in ŉ transaksie van direkte bemarking en jy dit gekanselleer het in terme van die afkoeltydperk wat gestipuleer word in die artikel. Tweedens kan jy ook goedere teruggee as jy nie die geleentheid gehad het om dit na te gaan nie en jy dit verwerp het omdat dit nie van goeie gehalte is nie, of indien ’n mengsel van goedere gelewer is en jy dit geweier het omdat jy dit nie bestel het nie. In die derde plek kan jy dit teruggee wanneer jy iets gekoop het vir ŉ spesifieke doel en die onderneming binne tien werksdae laat weet het dit is nie geskik daarvoor nie. Hierdie bepalings is egter nie van toepassing nie op produkte waarvan die teruggee verbied word deur ’n openbare gesondheidsregulasie of as jy dit gedeeltelik of heeltemal uitmekaar gehaal het, fisiek aangepas, permanent geïnstalleer, vas- of aangeheg, aangelas of bygevoeg, vermeng of gekombineer, of vasgelê het in ander goedere of eiendom. Die verskaffer mag nie ŉ bedrag hef as jy die produk in die oorspronklike, onoopgemaakte verpakking teruggee nie. Indien die goedere in die oorspronklike toestand en in die oorspronklike verpakking herverpak is, kan die verskaffer egter ’n redelike bedrag vra vir: Winkels vereis gewoonlik dat jy die kwitansie of faktuur wys wanneer jy iets omruil om te bewys dat jy dit gekoop het, maar jy kry gewoonlik nie die betaalstrokie saam met ŉ geskenk nie. Die meeste groot winkels is egter gewillig om geskenke sonder ŉ strokie om te ruil in die tyd ná Kersfees, tensy die geskenk spesiaal vir jou gemaak is. Verbruikers kan kla by die Nasionale Verbruikerskommissie of provinsiale kantore vir verbruikersake oor kleinhandelaars wat nie hou by die bepalings oor omruilings van die Wet op Verbruikersbeskerming nie.